ต่อลมหายใจลูกค้าจมนํ้า
&#8216;กสิกรกรุงศรี&#8217;เดินหน้าช่วยสั่งอัดเงินกู้เพิ่มลดต้นลดดอก
30 ต.ค. 2565

‘กสิกรกรุงศรี’เดินหน้าช่วยสั่งอัดเงินกู้เพิ่มลดต้นลดดอก
กสิกรไทยกรุงศรีฯ ออกแคมเปญเงินกู้ดอกเบี้ยต่ำ ยืดหนี้ ฟื้นฟูลูกค้าหลังน้ำท่วมเพิ่ม 
นายกฤษฎา ล่ำซำ รองกรรมการผู้จัดการอาวุโสธนาคารกสิกรไทย เปิดเผยว่า ธนาคารได้ออกมาตรการเพื่อช่วยฟื้นฟูกิจการของลูกค้าที่ถูกน้ำท่วม ซึ่งคาดว่าในไตรมาส 2 ปี 2555 ภาคธุรกิจ อุตสาหกรรมจะกลับมาผลิตได้เต็มกำลังอีกครั้ง 
สำหรับการช่วยเหลือลูกค้าหลังภาวะน้ำท่วม ธนาคารจะให้เงินกู้ฟื้นฟูกิจการเอสเอ็มอีในอัตราดอกเบี้ยคงที่ 4% ในช่วง 3 ปีแรก ระยะเวลาผ่อนชำระ 5 ปี และปลอดชำระเงินต้น 6 เดือน หรือนำใบส่งมอบสินค้ามาขอสินเชื่อได้ 90% 
ขณะที่ลูกค้าสินเชื่อบ้านกสิกรไทยสามารถกู้เพิ่มสูงสุด 100% ของสินเชื่อบ้านที่ผ่อนชำระไปแล้ว ดอกเบี้ย 0% นาน 6 เดือน ผ่อนสูงสุด 15 ปี อนุมัติวงเงินกู้เบื้องต้น 2 แสนบาทแรก ภายใน 48 ชม. 
นอกจากนี้ ลูกค้ายังสามารถขอสินเชื่อบ้านทวีทรัพย์กสิกรไทย โดยนำบ้านที่ปลอดภาระจำนองมาเปลี่ยนเป็นเงินกู้ โดยจะคิดอัตราดอกเบี้ย 0% นาน 3 เดือน ผ่อนสูงสุด 15 ปี หรือนำรถที่ปลอดภาระจำนองมาเปลี่ยนเป็นเงินกู้รับดอกเบี้ย 0% ใน 3 เดือนแรก ผ่อนชำระสูงสุด 72 เดือน 
นอกจากนี้ ลูกค้าสามารถขอสินเชื่อเงินสดทันใจกสิกรไทย ดอกเบี้ย 0% นาน 2 เดือน และผู้ถือบัตรเครดิตธนาคารสามารถขอเพิ่มวงเงินพิเศษได้อีก 1 เท่าของรายได้ อนุมัติภายใน 24 ชม.
นายกฤษฎา กล่าวอีกว่า ธนาคารได้ร่วมมือกับธนาคารเพื่อความร่วมมือระหว่างประเทศแห่งญี่ปุ่น (เจบิก) และธนาคารท้องถิ่นในญี่ปุ่น 19 แห่ง เพื่อให้การช่วยเหลือลูกค้าญี่ปุ่นที่ได้รับผลกระทบด้วย
ด้านธนาคารกรุงศรีอยุธยาก็ได้ออกมาตรการช่วยเหลือลูกค้า โดยเลื่อนระยะเวลาการชำระเงินต้น 6 เดือน เลื่อนระยะเวลาการชำระดอกเบี้ย 3 เดือน 
สำหรับมาตรการช่วยเหลือลูกค้าเอสเอ็มอีและลูกค้าบุคคลคือ พักชำระค่างวดนานสูงสุด 3 เดือน ชำระเพียงดอกเบี้ยนาน 6 เดือน พร้อมลดอัตราดอกเบี้ย หรือลดค่างวดสูงสุด 9 เดือน 
ลูกค้าสินเชื่อบ้านธนาคารกรุงศรีอยุธยาจะให้วงเงินสินเชื่อ Home for Cash สูงสุดถึง 90% ของราคาประเมิน พร้อมอัตราดอกเบี้ยพิเศษลูกค้าชั้นดีรายใหญ่ (เอ็มแอลอาร์) ลบ 2% ในช่วง 5 ปีแรก หลังจากนั้นใช้คิดดอกเบี้ยเอ็มแอลอาร์ 
น.ส.ณญาณี เผือกขำ ผู้ช่วยกรรมการผู้จัดการใหญ่ธุรกิจสินเชื่อส่วนบุคคล และสินเชื่อผ่อนชำระกรุงศรี เฟิร์สช้อยส์ กล่าวว่า ได้ออกแคมเปญใหม่ “ฟ้าหลังฝน” โดยตั้งใจจะช่วยลดภาระผู้ประสบภัยที่จำเป็นต้องซื้อสินค้าใหม่ ซึ่งเสียหายจากน้ำท่วมสามารถผ่อนชำระสินค้า โดยไม่เสียดอกเบี้ยและได้รับเงินคืน รวมทั้งสามารถเลือกผ่อนชำระได้นาน 24 เดือน